ইনকিলাব ডেস্ক : তিনটি পৃথক ঘটনায় ইরানি জাহাজ মার্কিন নেভি জাহাজকে উত্ত্যক্ত করায় একটি মার্কিনজাহাজ হুশিয়ারিমূলক গুলিবর্ষণ করতে বাধ্য হয়েছে। এক মার্কিন কর্মকর্তা একথা জানান। উল্লিখিত তিনটি ঘটনাই ঘটেছে বুধবার পারস্য উপসাগরে। বুধবারের তিনটি ঘটনার মধ্যে সবচেয়ে নাটকীয় মুহূর্তটি ছিল যখন ইরানি বিপ্লবী গার্ড কোরের একটি নৌযান দুটি মার্কিট টহল জাহাজের চারদিকে চক্কর দেয়। মার্কিন নৌবাহিনীর মুখপাত্র কমান্ডার বিল উরবান এএফপিকে বলেন, রেডিও ও লাউড স্পিকারের মাধ্যমে একাধিকবার সতর্ক করার পরও ইরানি নৌযানটি কাছে আসতে থাকে এবং একপর্যায়ে একটি জাহাজের ২শ’ গজের ভেতরে চলে আসে। এ পরিস্থিতি মারাত্মক সংঘর্ষের ঝুঁকি বাড়িয়ে তোলে। তিনি বলেন, এর ফলে শেষপর্যন্ত ইউএসএস স্কোয়াল তাদের ৫০ ক্যালিবার বন্দুক থেকে তিনটি সতর্কতামূলক গুলিবর্ষণ করতে বাধ্য হয়। যাতে করে ইরানি জাহাজটি ফিরে যেতে বাধ্য হয়। উরবার বলেন, এর আগে দিনের প্রথম ভাগে তিনটি ইরানি জাহাজ তিনটি পৃথক ঘটনায় মার্কিন জাহাজ টেম্পেস্টের ৬শ’ গজের ভেতর দিয়ে অতিক্রম করে যায়Ñ যা সম্ভাব্য সংঘর্ষের ঝুঁকি সৃষ্টি করে। তিনি বলেন, বুধবারের তিনটি ঘটনাই ঘটেছে পারস্য উপসাগরের উত্তরাঞ্চলে আন্তর্জাতিক জলসীমায়। এপি।